РухIиял гьоркьорлъаби гIагар гьарулеб форум\nДинцоял ва дин батIиял Аллагьасул лагъзал\nДагьаб цебегIан МахIачхъалаялда рагIалде бахъана диназда гьор­кьосеб гIолилазул форум. Гьелда гIахьаллъана Россиялъул регионаз­даса ва къватIисел пачалихъаздаса батIи-батIиял диназул кинавниги 70 вакил.\nФорум араб куцалъул бицана 2 октябралда «Дагъистан» РИАялъул редакциялда тIобитIараб пресс-конференциялда.\nРеспубликаялъул миллияб поли­тикаялъул ва диназул суалазул рахъ­алъ министр Энрик Муслимовги муфтиясул заместитель МухIамад Майрановги рачIун рукIана жур­налисталгун дандчIвазе. Гьединго гьенир гIахьаллъана жугьутIазул жамгIияб цолъиялъул вакил Расим Шалумовги МахIачхъалаялда бугеб насранияб килисаялъул секретарь, иерей Виталий Тарасовги.\nЭнрик Муслимовасул рагIабазда рекъон, анкьабилеб нухалъги ре­спубликаялда тIобитIулеб гьеб дан­делъи исана гIажаибго берцинго ана.\nРоссиялдаса ва цогидал улка­баздаса батIи-батIияб диналъул вакилзабилъун кколел гIолохъаби рачIун рукIана гьенире. Панде­миялъул хIалуцин жеги гIодоцун гьечIелъул, гIахьаллъизе бокьара­зул къадар исана дагь гьабизе ккун буго министерствоялъ. Гьединлъи­дал 70-гIанасев чи гурони вачIине бегьун гьечIо. Амма чагIи дагьал рукIиналъул цо пайдаги ккун буго. РакI рагьун, эркенго кинавго чи цоцада кIалъазе цIакъ санагIалъи букIана исана.\n«ЧIагояб эфиралдаса форумалъулгун бухьен гьабурал дунялал­дасаго экспертаз цIакъ кIудияб къимат кьуна исана тIобитIараб тадбиралъе. Хасго ракIалда чIана форумалъе модераторлъи гьа­бурай Анна Беликовалъ абурал рагIаби. Гьадин кIудияб даража­ялда тIобитIараб цоги форум жинда ракIалда гьечIин, гьалъул хIалбихьиялдаса пайда босизе рекъ­араб бугин дунялалда тIоритIулел цогидал форумазгиян абуна гьелъ.\nДир хIисабалда, аслияб жолъун исана ккана гIолохъабазул букIараб чIаголъи. Цогидаб диналъул аслаби, кьучI, гьелъул хаслъи ва гIадатал, тарих лъазабизе, гьелъул адаб гьа­бизе гьезие бокьун букIин бихьулеб букIана. Гьелъ киналго рохизеги гьаруна», - ян абуна Энрик Мусли­мовас.\nГьесулго рагIаби тасдикъ гьарун кIалъана муфтиясул заместитель М. Майрановги. Жиндир дин бищун цIакъабги тIадегIанабги бугин чи чIезе бегьуларин, цогидал конфес­сиязулги адаб букIине кколин, гьеб рахъ исанасеб форумалда цIакъ бер­цинго анин бицана гьес.\nИудеязул вакил Р. Шалумовги цIакъ разиго вугоан форумалдаса. Форумалъе лъикIаб къимат кьун кIалъана, МахIачхъалаялъул иерей В. Тарасовги.\nПрочитано 350 раз\tПоследнее изменение Понедельник, 12 октября 2020 11:06\nДругие материалы в этой категории: « ЖамагIатчагIазул гIарзал\tЦIунтIадерил депутатаз ганчIал речIчIана »